钦定古今图书集成/明伦汇编/官常典/第593卷 > 金
## 钦定古今图书集成/明伦汇编/官常典/第593卷 > 金

金中都路设都转运司，诸路设转运司，掌赋税仓库
出纳之事。又设漕运司及提举，以掌河仓漕运。
按《金史百官志》：“都转运司使，正三品，掌税赋钱谷、仓
库出纳，权衡度量之制。同知，从四品。副使，正五品。都
勾判官，从六品。纪纲众务，分判勾案。惟南京勾判兼
上林署丞。户籍判官二员，从六品。旧止一员，承安四
年，增”置一员，不许别差，专管“拘收征克等事。”支度判
官二员，从六品。掌勾判分判支度案事。盐铁判官一
员，从六品。都孔目官二员，勾稽文牍。知法二员，从八
品。

〈注〉都勾案、户籍案、盐铁案、支度案、开拆案。司吏，女直八人，汉人九十人，抄事一人，译史三人，通事一人，押递五十人，监运诸物公使八十人。惟中都路置都转运司，馀置转运司。省户、度判官各一员。南京、西京、北京、辽东、山东西路、河北东路，则置女直知法、汉知法各一员。山东东路、河东南路、北路、河北西路、陕西东西路则置汉知法一员，馀官皆同。中都置女直司。司吏，辽东路十人，西京、北京、山东西路各五人，馀路皆四人。译史，辽东路三人，馀各二人，通事各一人。汉人司司吏、课额，“一百八十万贯以上者五十人，百五十万贯以上四十五人，百二十万贯以上四十人，九十万贯以上三十五人，六十万贯以上三”十人，三十万贯以上二十五人，不及三十万贯二十人。公使人各七十人，押递。南京山东东西路、河东南路、河北西路各五十人，西

京、河东北路、河北东路各四十人，馀路各三十人。

漕运司提举一员，正五品。景州刺史兼领。掌河仓漕
运之事。同提举一员，正六品。勾当官，从八品。掌催督
起运纲船。

司吏六人，分掌“课使、《起运》两科，各设孔目官，前后行各一人。儤使科掌吏、户、礼案，起运科掌兵、刑、工案。” 公使八十一人，押纲官七十六人。

景州依此置《肇州》，以提举兼本州同知，同提举兼“州
判。”

### 章宗泰和八年十一月丁酉诏诸路按察使并兼转运使

按《金史章宗本纪》云云。

### 宣宗贞祐三年秋七月庚申置陈颍漕运提举官以户部勾当官往来督察

按《金史宣宗本纪》云云。按《河渠志》：“贞祐三年既迁
于汴，以陈、颍二州濒水，欲借民船以漕，不便，遂依观
州漕运司，设提举官，募船户而籍之，命户部勾当官
往来巡督。”